## La delegada del Consell a Alacant es reunix amb els alcaldes de Rafal i Benejúzar

*** Agustina Esteve destaca el compromís de la Generalitat amb els municipis xicotets**

La delegada del Consell a Alacant, Agustina Esteve, ha mantingut una reunió amb l’alcalde de Rafal, Manuel Pineda, i posteriorment s’ha desplaçat a Benejúzar, a on s’ha reunit amb el seu alcalde, Vicente Cases. Els dos municipis, amb 4.900 i 5.600 habitants respectivament, es troben en la comarca alacantina del Baix Segura.

L’alcalde de Rafal ha detallat a la representant del Consell les principals necessitats de l’Ajuntament, especialment les vinculades als servicis socials i a les infraestructures educatives i viàries. Durant la reunió, en la qual també ha participat l’equip de govern i l’oposició, s’han abordat els procediments amb els quals disposen els ajuntaments per a accedir a les diferents convocatòries d’ajudes i subvencions de la Generalitat.

A continuació, Agustina Esteve s’ha desplaçat a Benejúzar, a on s’ha reunit amb l’alcalde, Vicente Cases, i amb regidors de l’equip de govern, per a conéixer diversos projectes en matèria d’infraestructures sanitàries i educatives en el municipi.

Després de les reunions, la delegada del Consell ha destacat el “fort compromís” de la Generalitat per a millorar la qualitat de vida dels veïns de la província d’Alacant. “Volem estar prop dels ajuntaments per a conéixer de primera mà les seues necessitats i planificar amb ells les infraestructures i els servicis que requerixen els veïns”, ha assenyalat Esteve.

Fecha: 26/03/2025